Informácia o priebehu a výsledkoch  12. zasadania  Konferencie členských krajín Dohovoru o medzinárodnom obchode s ohrozenými druhmi voľne žijúcich živočíchov a rastlín

Informácia o priebehu a výsledkoch 12. zasadnutia Konferencie členských krajín Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES) je vláde Slovenskej republiky predkladaná na základe jej uznesenia č. 1046 zo dňa 18. septembra 2002.
12. zasadnutie Konferencie členských krajín Dohovoru o medzinárodnom obchode s ohrozenými druhmi voľne žijúcich živočíchov a rastlín (COP 12) sa uskutočnilo v Santiagu (Chile) v dňoch 03. – 15. novembra 2002. Konferencie sa zúčastnilo viac ako 1200 účastníkov reprezentujúcich 135 zo 160 členských krajín, jednu nečlenskú krajinu,  ďalej pozorovatelia z UNEP, UN, Európskej komisie, FAO, zástupcovia 140 medzivládnych, národných a medzinárodných mimovládnych organizácií (WWF, IUCN, SSN, IFAW). Ako pozorovatelia sa zúčastnili aj predstavitelia Dohovoru o biodiverzite (CBD), Dohovoru o sťahovavých druhoch (CMS), Medzinárodnej komisie pre veľryby (IWC), organizácie TRAFFIC pre monitorovanie obchodu s faunou a flórou, Svetovej obchodnej organizácie (WTO), Asociácie pre medzinárodnú leteckú dopravu (IATA), Svetového združenia ZOO a akvárií (WAZA) a ďalší.
Za Slovenskú republiku sa na rokovaniach zúčastnil Pavol Šípka, veľvyslanec SR v Chile, ako vedúci delegácie, Dana Kmecová a Silvia Fabianová, pracovníčky Výkonného orgánu CITES SR (MŽP SR, odbor ochrany prírody a krajiny) ako členky delegácie. Účasť pracovníčok ministerstva bola plne hradená z prostriedkov Sekretariátu CITES. 

Konferenciu otvoril generálny tajomník CITES W. Wijnstekers, výkonný riaditeľ UNEP a výkonný riaditeľ UNEP Dr. K. Tpfer. Účastníkov konferencie privítal aj prezident Chilskej republiky R. Lagos Escobar a minister pôdohospodárstva Chile J. Campos.

Na konferencii bolo v pléne prerokovaných celkovo 68 dokumentov. V úvode boli schválené procedurálne pravidlá, agenda a pracovný program a  zvolení predsedajúci  konferencie (S. Bitar - Chile), Komisie I (D. Morgan – Veľká Británia), Komisie II (A. – M. Delahunt – Austrália). Konferencia prijala správu akreditačnej komisie a hodnotiace správy za obdobie od 11. COP Sekretariátu CITES, Stáleho výboru, Výboru pre živočíchy, Výboru pre rastliny. 

Ďalšie rokovanie pokračovalo v dvoch komisiách, ktorých práca prebiehala súbežne.

V Komisii I bolo  prerokovaných 60 návrhov na zaradenie (preradenie, vyradenie) druhov do jednotlivých príloh Dohovoru. Najväčšia pozornosť bola venovaná návrhom, ktoré sa týkali umožnenia obchodu s veľrybami a slonovinou. 
V prípade veľrýb išlo o návrh Japonska na ich preradenie z prílohy I do prílohy II Dohovoru, čo by znamenalo zrušenie zákazu medzinárodného obchodovania s veľrybami a ich produktmi. Tento návrh nezískal potrebnú podporu, čo v praxi znamená, že v členských štátoch CITES bude naďalej platiť zákaz medzinárodného obchodovania s veľrybami, čo je zároveň v súlade s legislatívou platnou v Európskej únii. 
Konferencia schválila otvorenie obchodu so slonovinou  (štátne zásoby  slonoviny pochádzajúce z prirodzeného úhynu slonov a núteného odstrelu) pre 3 africké krajiny (Južná Afrika, Namíbia, Botswana) od mája r. 2004 pod prísnou kontrolou Sekretariátu CITES a po súhlasnom stanovisku Stáleho výboru. Vo svojom stanovisku zváži výsledky monitorovania populácií slonov v súvislosti s pytliactvom a nelegálnym obchodom so slonovinou, ktoré prebieha v Afrike už niekoľko rokov a dodnes nebolo ukončené. Vyvážajúce krajiny sa zaviazali, že všetok  zisk z predaja  bude použitý na programy ochrany slonov. 
Našich pôvodných druhov sa netýkal žiaden návrh. Po obdržaní oficiálnych dokumentov o schválených zmenách v prílohách Dohovoru a nariadenia ES novelizujúceho zoznamy v EÚ bude Ministerstvo životného prostredia novelizovať prílohu č. 1 vyhláška MŽP SR č. 346/2002 Z. z., ktorou sa vykonávajú niektoré ustanovenia zákona o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov. 
V Komisii II boli prerokovávané formálne, právne a procedurálne návrhy. Väčšina návrhov bola - po zapracovaní pripomienok -  prijatá konsenzom. V prípadoch hlasovania hlasovala delegácia SR v súlade s delegáciami členských štátov Európskej únie. Konferencia schválila aj návrh ohľadne pôvodného druhu na Slovensku - medveďa hnedého. Podľa rozhodnutia Konferencie areálové štáty majú sprísniť legislatívu a kontrolu za účelom zníženia nelegálneho obchodovania s časťami, derivátmi a produktmi tohto druhu .

Schválené rezolúcie budú využité v praxi pri uplatňovaní Dohovoru v Slovenskej republike.

Účastníci Konferencie zvolili nových členov Stáleho výboru, ktorý riadi prácu a plnenie Dohovoru v období medzi konferenciami. Stálemu výboru v nasledujúcom období budú predsedať USA. 

Delegáti na záver Konferencie odsúhlasili návrh rozpočtu a príspevkov do CITES Trust Fund na roky 2003 - 2005. Príspevok Slovenskej republiky bol schválený v súlade so Smernicou pre postup delegácie schválenou vládou SR (príspevok na roky 2003 - 2005 vo výške 6046 USD).

Plénum schválilo aj miesto konania 13. zasadnutia Konferencie členských krajín – Thajsko v roku 2004.